SL
C 156/32
Uradni list Evropske unije
3.5.2023
Običajno je negaziran ter ima lahkoten in ne preveč sladek okus s suhim zatonom, pri katerem se razvije harmonično ravnovesje med kislostjo in grenkostjo.
Zanj so značilni močna aroma in okus po jabolku ter svežina, ki je posledica njegove izrazite kislosti.
Prodaja se ustekleničen ali zapakiran v ustrezne vsebnike (sode ali pletenke) obratom za uživanje hrane in pijače ali pa končnemu potrošniku v okviru prodaje na drobno.
3.3.
Krma (samo za proizvode živalskega izvora) in surovine (samo za predelane proizvode) Tradicionalne sorte, ki se uporabljajo za proizvodnjo jabolčnika „Sidra da Madeira“, so sorte jabolk barral, cara-dedama, branco, bico de melro, da festa, domingos, da ponta do pargo, calhau, focinho de rato in vime ter v nekaterih primerih sorte hrušk do santo in tenra de são jorge.
Zaradi starodavne prakse madeirskih kmetov, da razširjajo in delijo genski material dreves in sadja, ki je najprimernejše za sveže uživanje in/ali proizvodnjo jabolčnika, se še vedno gojijo druge gojene sorte jabolk in hrušk, zlasti sorte jabolk baunesa, camacha, espelho, parda, rajada, reineta tenra da camacha, santa isabel, ázimo, amarelo, amargo, camoesa, de vinho, ouro, pevide, rajado, rijo, riscado in serra ter sorte hrušk santa isabel ou de santana, são joão, curé in pardas, ki so prav tako del izbora sadja, namenjenega proizvodnji jabolčnika „Sidra da Madeira“, čeprav v manjšem obsegu.
Ker so si nekateri proizvajalci že zelo zgodaj prizadevali razširiti nabor sort v svojih sadovnjakih z eksotičnimi sortami za sveže uživanje, kot so sorte jabolk golden, fuji, starking, royal gala in reinetar ter sorta hrušk rocha, pri čemer je mnoge izmed njih na otoku odkril že Vieira Natividade leta 1947, se lahko sadje teh sort uporablja za proizvodnjo jabolčnika „Sidra da Madeira“, če je na voljo na posestvu ali pa je bilo pridelano izključno na otoku.
Kombinacija ali „mešanica“ tega širokega nabora tradicionalnih sort jablan in hrušk ter včasih tudi drugih sort jablan in hrušk, ki se gojijo na otoku ter sadje katerih je lahko bolj ali manj kislo, grenko ali sladko, daje jabolčniku „Sidra da Madeira“ bogastvo barv, arom in okusov ter osvežujočo kislost, zaradi česar se ti jabolčniki razlikujejo med seboj glede na različne kraje in proizvajalce na otoku.
3.4.
Posebne faze proizvodnje, ki jih je treba izvajati na opredeljenem geografskem območju Vse faze proizvodnje jabolčnika, od proizvodnje surovin, pridobivanja naravnega soka in fermentacije do staranja in ohranjanja, morajo potekati na otoku Madeira.
3.5.
Posebna pravila za rezanje, ribanje, pakiranje itn.
proizvoda, za katerega se uporablja registrirano ime Pakiranje jabolčnika „Sidra da Madeira“ v steklenice ali druge ustrezne vsebnike (sode ali pletenke) za prodajo končnemu potrošniku v okviru prodaje na drobno poteka na otoku Madeira, da se ohranijo značilne barve, arome in okusi tega naravnega (in včasih gaziranega) jabolčnika ter prepreči kakšna koli oksidacija ali onesnaženost, ki bi lahko poslabšala organoleptične lastnosti, in zagotovi polna sledljivost proizvoda.
3.6.
Posebna pravila za označevanje proizvoda, za katerega se uporablja registrirano ime —
4.
Jedrnata opredelitev geografskega območja Otok Madeira
5.
Povezava z geografskim območjem Zahtevek za registracijo jabolčnika „Sidra da Madeira“ temelji na povezavi med njegovo barvo, aromo, okusom in izrazito kislostjo ter številnimi kombinacijami sadja tradicionalnih in drugih sort jablan in hrušk, ki se gojijo izključno na otoku Madeira ter se uporabljajo za proizvodnjo jabolčnika, pa tudi na povezavi s talnimi in podnebnimi razmerami v krajih, kjer se prideluje sveže sadje.
Velik sloves jabolčnika „Sidra da Madeira“ in njegov pomen v različnih krajih na otoku, kjer se proizvaja, prav tako prispevata k povezavi.